Diari Oficial de la Generalitat Valenciana


Sumari del DOGV 4304, del 31-07-2002 (2002/8399)

ORDE de 24 de juliol de 2002, de la Conselleria d'Innovació i Competitivitat, per la qual es convoquen ajudes per a grups que despleguen activitats de I+D cooperatives per a l'exercici 2002.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4304

Data del DOGV
:   31-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8399


Data del document
:   24-07-2002

Organisme emissor
:   Conselleria d'Innovació i Competitivitat

Tipus de document
:   Ordre

Descriptors 

:   * recerca i desenvolupament
    * sistema d'informació
    * tecnologia de la informació
    * entorn físic
    * suport econòmic
    * centre d'investigació
    * universitat
    * ajuda pública

ORDE de 24 de juliol de 2002, de la Conselleria d'Innovació i Competitivitat, per la qual es convoquen ajudes per a grups que despleguen activitats de I+D cooperatives per a l'exercici 2002. [2002/S8399]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat en esta matèria i les finalitats essencials que han de perseguir estes activitats de foment i de coordinació, tot incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
En conseqüència amb el que disposa en la dita llei, el Programa d'Investigació Científica i Tècnica que s'inclou en els Pressuposts de la Generalitat Valenciana per a l'exercici 2002, establix i dota un sistema d'ajudes a la investigació en el marc del Pla Valencià d'Investigació Científica, Desenvolupament Tecnològic i Innovació (PVID) 2001-2006.
  
En particular, el pla identifica, entre altres, els següents objectius: fomentar la integració vertical, la coordinació i la interrelació dels diferents agents del Sistema Valencià de Ciència-Tecnologia-Empresa (SVCTE); reforçar els mecanismes de transferència dels resultats de la investigació; propiciar la participació del sector privat en el desplegament de la innovació tecnològica i coordinar les activitats en matèria de I+D+I amb les dutes a terme en l'àmbit nacional i europeu.
  
En línia amb estos objectius, amb la present convocatòria es pretén reforçar el Sistema Valencià d'Investigació, Desenvolupament i Innovació per mitjà del foment de la interrelació entre els diferents agents del SVCTE, la transferència de tecnologia entre el sector públic i privat, que contribuïsca a l'aplicació i a la comercialització dels resultats de la investigació generats en les universitats i en els centres públics de I+D, així com incentivar la preparació de projectes cooperatius amb la intenció de millorar la competitivitat dels grups d'investigació en el VI Programa Marc de I+D de la Unió Europea.
  
En conseqüència, el procés de selecció de sol·licituds s'efectuarà, sempre segons les disponibilitats pressupostàries, atenent criteris que valoren el grau d'estructuració i increment de la massa crítica de la capacitat investigadora de la Comunitat Valenciana en àrees rellevants del VI Programa Marc, la millora de la cooperació entre agents del sistema de I+D+I, no necessàriament avaluat amb caràcter restringit a l'àmbit de la Comunitat Valenciana, així com l'excel·lència de les activitats d'investigació i la pertinença pel que fa als objectius del VI Programa Marc de I+D de la Unió Europea.
  
Amb esta finalitat, en l'exercici de les funcions atribuïdes en matèria de foment de la investigació científica, desenvolupament tecnològic i innovació per Decret 15/2001, de 30 d'octubre del president de la Generalitat Valenciana, i en virtut de les facultats conferides per l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Capítol I
  
Règim d'ajudes
  
Article 1. Objecte
  
L'objecte de la present convocatòria és regular el procediment de concessió, en règim de publicitat, objectivitat i concurrència competitiva, d'ajudes a les entitats previstes en l'article 2 d'esta orde per a la realització d'activitats cooperatives de I+D i transferència de coneixements orientades cap a alguna de les àrees temàtiques del VI Programa Marc de I+D de la Unió Europea.
  
La finalitat de la convocatòria és enfortir la capacitat investigadora i tecnològica dels grups de I+D i la vertebració del Sistema Valencià de Ciència-Tecnologia-Empresa tot fomentant el desenvolupament d'esquemes de cooperació cientificotècnica més potents en àrees rellevants del VI Programa Marc de la Unió Europea, mitjançant l'associació cooperativa de grups i entitats del sector públic o privat amb les línies i els objectius d'investigació comuns amb l'objecte de promoure la complementarietat d'actuacions compartint els objectius i els recursos, alhora que es millora la coordinació entre les infraestructures cientificotecnològiques.
  
Article 2. Beneficiaris
  
Es podran beneficiar d'estes ajudes les següents entitats, ubicades a la Comunitat Valenciana:
  
a) Universitats valencianes i organismes públics d'investigació amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o altres unitats d'investigació.
  
b) Societats científiques legalment constituïdes, col·legis professionals i altres entitats públiques o privades amb finalitat investigadora o de transferència de coneixements i tecnologia legal o estatutària i personalitat jurídica pròpia, i sense ànim de lucre.
  
Article 3. Accions susceptibles d'ajuda
  
Per la present orde es convoquen les modalitats d'ajuda següents:
  
- Modalitat A: ajudes a les entitats que preveu l'article 2 d'esta orde per al finançament d'activitats de I+D cooperatives realitzades pels seus grups d'investigació i orientades cap a alguna de les àrees temàtiques del VI Programa Marc de I+D de la Unió Europea. A estos efectes, s'entén per activitats de I+D cooperatives les realitzades en el marc d'estructures cooperatives establides per l'entitat beneficiària amb una o més entitats amb capacitat investigadora, no necessàriament ubicades a la Comunitat Valenciana, i formalitzades documentalment per mitjà de conveni, acord o contracte amb l'objecte de fomentar les línies i objectius d'investigació comuns dels seus grups d'investigació i promoure la complementarietat de les seues actuacions.
  
- Modalitat B: ajudes a les entitats que preveu l'article 2 d'esta orde per al finançament de projectes cooperatius de transferència de coneixements en els quals participen les seues oficines de transferència de resultats d'investigació per a promoure i per a facilitar la cooperació entre els elements dels entorns cientificotecnològic i productiu, així com la participació dels grups d'investigació i empreses en els instruments del VI Programa Marc de I+D de la Unió Europea. A estos efectes s'entén per projectes cooperatius de transferència de coneixements els realitzats en el marc d'estructures cooperatives establides per l'entitat beneficiària amb una o més entitats amb capacitat de transferència de coneixements, no necessàriament ubicades a la Comunitat Valenciana, i formalitzades documentalment per mitjà de conveni, acord o contracte amb l'objecte de fomentar les tasques d'intermediari entre agents realitzades per les seues unitats de transferència de resultats d'investigació, de manera que millorarà així la vertebració del Sistema de Ciència-Tecnologia-Empresa.
  
Article 4. Requisits
  
1.Per a la modalitat A:
  
- Cada un dels grups d'investigació que figuren en les propostes de finançament de les entitats sol·licitants estarà format per investigadors i, si és el cas, ajudants d'investigació, amb un mínim de 3 membres efectius els quals hauran de tindre formalitzada la seua vinculació estatutària o contractual amb l'entitat sol·licitant.
  
- En cada proposta de finançament d'activitats cooperatives de I+D han de figurar almenys dos grups implicats en una ?expressió d'interés- presentada en resposta a la invitació de la Comissió Europea per a ajudar a preparar les primeres convocatòries del VI Programa Marc (DOCE 2002/C71/06). Grups que han de pertànyer almenys a dos entitats diferents i una de les quals ha de ser l'entitat que sol·licita l'ajuda.
  
2. Per a la modalitat B:
  
Les Oficines de Transferència de Resultats d'Investigació (OTRI) que figuren en les propostes de finançament de les entitats sol·licitants hauran d'estar inscrites en el Registres d'Oficines de Transferència de Resultats d'investigació de la Comissió Interministerial de Ciència i Tecnologia regulats, segons el que establix l'Orde del Ministeri d'Educació i Ciència de 16 de febrer de 1996 (BOE, de 23 de febrer).
  
Article 5. Àmbit temporal
  
1. Les propostes de finançament a càrrec d'esta convocatòria corresponen a activitats cooperatives de I+D i transferència de coneixements realitzades en el marc d'estructures cooperatives formalitzades amb anterioritat a la data de tancament del termini de presentació de sol·licituds.
  
2. Seran subvencionables les despeses corresponents al període comprés entre l'1 de gener i el 31 de desembre de 2002, per a la modalitat A i entre l'1 de gener i el 30 de novembre de 2002, per a la modalitat B.
  
Article 6. Naturalesa i quantia de les ajudes
  
Les ajudes previstes en esta convocatòria tindran sempre forma de subvenció i podran finançar totalment o parcialment el pressupost sol·licitat en les propostes de finançament presentades. La seua quantia es determinarà en cada cas en el procés de selecció tot tenint en compte les disponibilitats pressupostàries.
  
Capítol II
  
Procediment
  
Article 7. Presentació de sol·licituds i termini
  
1. Les sol·licituds es formalitzaran en els corresponents models normalitzats disponibles a través de l'adreça d'internet: http://www.gva.es/ocyt.
  
Les sol·licituds i la documentació, així com qualsevol altre tipus de correspondència posterior, es dirigiran a la Sotssecretaria de l'Oficina de Ciència i Tecnologia (c/ de Colom, 66, 46736 València) y es presentaran en el Registre General de la Conselleria d'Innovació i Competitivitat (c/ de Colom, 32, 46788 València), o per qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Quan la sol·licitud es trameta per correu certificat, s'haurà de presentar en la corresponent oficina de correus en sobre obert, perquè puga ser estampat el segell de la data en l'imprés de sol·licitud.
  
2. El termini de presentació de sol·licituds estarà comprés entre el dia següent de la publicació de la present orde en el Diari Oficial de la Generalitat Valenciana i el 13 de setembre de 2002, ambdós inclusivament.
  
3. Cada entitat presentarà una sol·licitud integrada en què s'agruparan totes les seues propostes de finançament. A estos efectes, cada proposta de finançament d'activitats cooperatives de I+D o de transferència de coneixements estarà referida a la corresponent estructura cooperativa formalitzada per l'entitat sol·licitant en els termes previstos en l'article 3 d'esta orde.
  
Les sol·licituds hauran d'anar firmades pel representant legal de l'entitat sol·licitant. La dita conformitat suposa el compromís de l'entitat de recolzar la correcta realització de l'activitat per a la qual se sol·licita l'ajuda.
  
Les entitats sol·licitants presentaran original i còpia dels documents següents, segons els impresos normalitzats disponibles en l'adreça d'internet abans referida:
  
a) Sol·licitud correctament emplenada i firmada en la qual conste la relació detallada de les propostes de finançament a càrrec d'esta convocatòria amb les següents especificacions: denominació, composició (grups i entitats) i objectius de l'estructura cooperativa, i també del pressupost total de les activitats subvencionables corresponent a cada proposta. Per a la modalitat A, el nombre màxim de propostes a incloure en cada sol·licitud serà de deu per a les universitats públiques valencianes i de tres para la resta d'entitats que preveu l'article 2 d'esta orde. Per a la modalitat B s'admetrà una única proposta de finançament per entitat sol·licitant, amb caràcter general.
  
b Per a cada proposta de finançament que s'inclou en la sol·licitud:
  
- Documentació acreditativa del conveni, de l'acord o del contracte de constitució de la corresponent estructura cooperativa.
  
- Memòria cientificotècnica que inclou la descripció detallada de la composició i l'organització de l'estructura cooperativa, així com de les actuacions d'investigació o de transferència de coneixements que despleguen les entitats que integren l'estructura.
  
- Pla estratègic conjunt d'interés general i de les activitats subvencionables.
  
- Justificació estratègica del caràcter estructurant de la iniciativa cooperativa amb la intenció de millorar la capacitat competitiva dels grups i unitats implicats i també la seua rellevància per a alguna de les àrees temàtiques del VI Programa Marc o per al foment de la participació dels agents del SVCTE en els programes marc de I+D de la Unió Europea.
  
- Pressupost detallat de les activitats cooperatives de I+D o de transferència de coneixement, segons la naturalesa de la despesa i els conceptes d'aplicació, d'acord amb el que preveu l'article 11 d'esta orde.
  
- Per a la modalitat A, còpia compulsada de l'expressió d'interés descrita en l'article 4 d'esta orde.
  
- Declaració responsable firmada pel representant legal de l'entitat sol·licitant amb indicació que els integrants dels grups / OTRI que figuren en la proposta de finançament tenen formalitzada la seua vinculació estatutària o contractual amb la dita entitat en el moment de la sol·licitud.
  
c) Declaració responsable, firmada pel representant legal de l'entitat sol·licitant, amb l'enumeració de les ajudes sol·licitades i / o concedides fins el moment de la presentació de la sol·licitud, per a finançar cada una de les propostes.
  
d) Documentació acreditativa de trobar-se l'entitat sol·licitant al corrent en les obligacions tributàries i davant la Seguretat Social, en els termes establits en l'Orde de 30 de maig de 1996, de la Conselleria d'Economia i Hisenda, la vigència de la documentació s'ha d'estendre fins a la data de finalització del termini de presentació de sol·licituds. En este sentit s'haurà de presentar certificats tramitat per la corresponent administració de l'Agència Tributària, en la Direcció Territorial d'Economia i Hisenda que corresponga i en la Direcció Provincial de la Tresoreria General de la Seguretat Social, i també còpia de l'últim rebut de l'Impost d'Activitats Econòmiques o declaració responsable de no estar obligat a tributar pel dit impost.
  
Estaran exemptes de presentar la documentació requerida en el paràgraf anterior, les entitats sol·licitants de qualsevol altre tipus d'ajuda gestionada per la Sotssecretaria de l'Oficina de Ciència i Tecnologia per a l'exercici 2002 que ja haguera sigut aportada, i es tindrà en compte que la dita documentació té una vigència de sis mesos des de la seua tramitació.
  
e) Dades de domiciliació bancària segons model normalitzat (fitxa de manteniment de tercer) (imprés 23728).
  
f) Per a les entitats que preveu l'article 2b), documentació acreditativa i identificativa de l'entitat sol·licitant i del seu representant legal:
  
- Còpia del CIF de l'entitat.
  
- Còpia dels estatuts o de la documentació acreditativa de la seua constitució.
  
- Documentació acreditativa de la representació legal de la persona que firma la sol·licitud en nom de l'entitat sol·licitant, així com còpia del document nacional d'identitat d'esta.
  
Estaran exemptes de presentar la documentació requerida en el paràgraf anterior, les entitats sol·licitants de qualsevol altre tipus d'ajuda gestionada per la Sotssecretaria de l'Oficina de Ciència i Tecnologia per a l'exercici 2002 que ja haguera sigut aportada.
  
g) Declaració responsable del representant legal de l'entitat sol·licitant que han justificat correctament les beques o subvencions que li han sigut atorgades amb anterioritat, a càrrec dels Pressuposts de la Generalitat Valenciana.
  
Article 8. Instrucció del procediment
  
1. L'òrgan encarregat de la instrucció del procediment serà la Sotssecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades per raó de les quals s'ha de dictar la resolució.
  
2. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde és exigible, es requerirà la persona interessada, perquè en el termini de 10 dies, s'esmene la falta o s'acompanye els documents preceptius, amb indicació que, si així no es fera, se li tindrà per desistit de la seua petició, d'acord amb el que establix el citat article i amb els efectes que preveu l'article 42.1 d'esta.
  
3. Es faculta la Sotssecretaria de l'Oficina de Ciència i Tecnologia per a interpretar el contingut d'esta convocatòria.
  
Article 9. Avaluació i selecció
  
1. L'avaluació i la selecció de propostes i, si és el cas, l'assignació individualitzada de la quantia de les ajudes es realitzarà en concurrència competitiva i es tindrà en compte exclusivament la documentació aportada en la sol·licitud, per la qual cosa es prescindirà del tràmit d'audiència, d'acord amb el que disposa l'article 84.4 de la Llei 30/1992, de 26 de novembre.
  
2. Per a l'avaluació cientificotècnica dels criteris que establix l'article 10 d'esta orde, la Sotssecretaria de l'Oficina de Ciència i Tecnologia podrà demanar l'assessorament de l'Agència Nacional d'Avaluació i Prospectiva (ANEP) i / o dels experts en matèries específiques que es consideren necessaris.
  
3. La proposta de concessió de les ajudes serà establida pel sotssecretari de l'Oficina de Ciència i Tecnologia tenint en compte les decisions adoptades en els processos d'avaluació.
  
Article 10. Criteris d'avaluació de les propostes
  
Els criteris d'avaluació de les propostes que podran prendre en consideració amb caràcter general seran:
  
1. Per a la modalitat A:
  
a) Millora de la capacitat competitiva (grau d'integració i nivell de complementarietat d'Agents; aportació de massa crítica investigadora) aconseguida per l'estructura cooperativa en àrees rellevants del VI Programa Marc de la Unió Europea descrites en l'annex I d'esta orde.
  
b) Qualitat cientificotècnica del pla estratègic conjunt d'investigació cooperativa.
  
c) Adequació del pressupost a les activitats propostes.
  
2. Per a la modalitat B:
  
a) Millora de la capacitat competitiva (aportació de massa crítica funcional de transferència de resultats d'investigació i tecnologia) aconseguida per l'estructura cooperativa.
  
b) Qualitat i abast del projecte cooperatiu: naturalesa i grau d'integració de les activitats de col·laboració conjunta entre les diferents OTRI encaminades a aconseguir objectius conjunts en àmbits interdisciplinaris, sectorials o internacionals.
  
c) Adequació del pressupost a les activitats propostes.
  
Article 11. Conceptes susceptibles d'ajuda
  
1. Les ajudes previstes en esta convocatòria es destinaran a cobrir les despeses de constitució de funcionament de les estructures cooperatives i també a l'execució de projectes cooperatius d'interés general desenvolupats en eixe marc.
  
Amb caràcter general, i per a totes les modalitats previstes en esta convocatòria, no seran subvencionables les retribucions de personal fix vinculat estatutàriament o contractualment a les entitats beneficiàries, ni les despeses corresponents a l'adquisició de mobiliari o material d'ús exclusivament administratiu o d'aplicació a la docència.
  
2. En el pressupost presentat pel beneficiari les ajudes podran aplicar-se als següents conceptes:
  
a) Costs de personal provocats per la incorporació al projecte de personal sota qualsevol modalitat de contractació temporal, durant tot o part del temps d'execució de les activitats subvencionables. El dit personal no podrà estar vinculat estatutàriament ni contractualment amb les entitats beneficiàries, ni gaudir d'una beca o ajuda de formació, i s'haurà d'incorporar al projecte d'acord amb la normativa vigent i amb les normes de l'organisme beneficiari, sense que implique cap compromís pel que fa a la seua posterior incorporació al dit organisme.
  
b) Despeses d'adquisició de material fungible i bibliogràfic.
  
c) Viatges i despeses de manutenció i allotjament, amb un límit màxim de 12.000 euros.
  
d) Altres despeses directament relacionades amb el projecte, com la contractació de serveis externs d'investigació, utilització de serveis generals de suport a la investigació o grans instal·lacions, sempre que estiguen correctament justificades.
  
Article 12. Resolució de concessió de les ajudes
  
1. Finalitzat el procés d'avaluació, la concessió o la denegació de les ajudes es realitzarà per resolució del conseller d'Innovació i Competitivitat. La resolució de concessió es notificarà a les persones interessades en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La motivació de la resolució que es dicte quedarà acreditada en l'expedient.
  
2. En el termini màxim per a resoldre les sol·licituds que se formulen per a la concessió de les ajudes que s'establixen en la present orde serà de tres mesos comptadors des de la data de finalització del termini de presentació de sol·licituds. El còmput d'este termini s'interromprà durant el termini requerit per a l'esmena i la millora de sol·licitud per l'entitat interessada. Transcorregut el dit termini sense que s'haja dictat resolució s'entendrà desestimada la sol·licitud de concessió d'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions a què fan referència els paràgrafs anteriors esgoten la via administratiu i contra les quals es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia següent a la notificació o la publicació de la resolució corresponent.
  
Article 13. Compatibilitat de les ajudes
  
Les ajudes concedides per raó d'esta orde seran compatibles amb altres, qualsevol que siga la seua naturalesa i l'administració o l'entitat que les concedisca, sempre que la suma de totes elles no supere el cost de l'actuació subvencionada.
  
Article 14. Obligacions de les entitats beneficiàries
  
1. Els beneficiaris s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
2. Els beneficiaris estaran obligats a realitzar l'activitat subvencionada en els termes de la resolució de concessió i a justificar la seua realització en els termes establits.
  
En particular, els beneficiaris estaran obligats a:
  
a) Presentar en el termini d'un mes des de la notificació de la resolució de concessió de l'ajuda, la documentació acreditativa de la vinculació estatutària o contractual dels membres del grup d'investigació /OTRI amb l'entitat beneficiària.
  
b) Acreditar davant la Sotssecretaria de l'Oficina de Ciència i Tecnologia la realització de l'activitat o l'adopció del comportament, i també el compliment dels requisits i les condicions que determinen la concessió o el gaudi de l'ajuda.
  
c) Facilitar les actuacions de control financer que corresponguen a la Intervenció General de la Generalitat Valenciana, la Sindicatura de Comptes i, si és convenient, al Tribunal de Comptes o als organismes europeus corresponent, en relació amb les ajudes concedides.
  
d) Comunicar a la Sotssecretaria de l'Oficina de Ciència i Tecnologia l'obtenció de subvencions o ajudes per a la mateixa finalitat, que procedisquen de qualsevol administració o ens públic o privat estatal o internacional.
  
e) Fer constar en les memòries anuals que es redacten, així com en els treballs i les activitats realitzades, el patrocini de la Generalitat Valenciana.
  
f) Reintegrar a la Sotssecretaria de Política Pressupostària i Tresor de la Generalitat Valenciana, quan corresponga segons el que preveu esta orde, i en el termini de 15 dies, els imports corresponents a les ajudes concedides i remetre còpia de document acreditatiu del reintegrament a la Sotssecretaria de l'Oficina de Ciència i Tecnologia.
  
g) Quan les entitats beneficiàries hagen, d'acord amb la legislació que els siga d'aplicació, d'aportar garanties per a la bestreta de subvencions, la garantia consistirà en un aval bancari per un import igual a la quantitat anticipada.
  
Article 15. Acceptació
  
1. S'entendrà acceptada l'ajuda concedida, en els termes previstos en la resolució d'esta, si transcorreguts deu dies des de la notificació de la resolució de concessió, l'entitat interessada no haguera renunciat expressament per mitjà d'escrit dirigit a la Sotssecretaria de l'Oficina de Ciència i Tecnologia.
  
2. L'acceptació per part dels beneficiaris de les ajudes implica ajustar-se a les obligacions derivades de la normativa vigent sobre subvencions públiques i les normes generals de procediment previstes en la present orde.
  
Els beneficiaris d'estes ajudes regulades en esta convocatòria hauran d'utilitzar la subvenció per a la concreta destinació per a la qual ha sigut concedida.
  
3. En cap cas, les activitats d'investigació objecte de subvenció vulneraran els principis ètics fonamentals, fins i tot els requisits relatius al benestar dels animals. Estos principis inclouen, entre altres, els reflectits en la Carta dels Drets Fonamentals de la Unió Europea, la protecció de la dignitat i la vida humana, la protecció de dades personals i la intimitat, així com del medi ambient, d'acord amb la legislació comunitària i, si és el cas, els convenis internacionals, per exemple, la Declaració Universal d'Hèlsinki, el Conveni del Consell d'Europa relatiu als Drets Humans i la Biomedicina, el Protocol Addicional pel qual es prohibix la clonació humana, la Convenció de les Nacions Unides sobre els Drets del Xiquet, la Declaració Universal sobre el Genoma Humà i els Drets Humans, adoptada per la UNESCO, i les resolucions pertinents de l'Organització Mundial de la Salut (OMS), el Protocol del Tractat d'Amsterdam sobre la protecció i el benestar dels animals; així com la legislació, normes reglamentàries i normes ètiques vigents a Espanya i a la Comunitat Valenciana.
  
En particular, els projectes que impliquen experimentació animal s'hauran d'atendre a allò disposat en el Reial Decret 223/1988, sobre protecció dels animals utilitzats per a l'experimentació i altres fins científics i els projectes que impliquen la utilització d'organismes modificats genèticament s'hauran d'atendre a allò disposat en la Llei 15/1994, de 3 de juny, sobre utilització retinguda, alliberament voluntari i comercialització d'organismes modificats genèticament, i en el Reglament per la qual es desplega esta aprovat per Reial Decret 951/1997, de 20 de juny.
  
Article 16. Seguiment i control de les accions
  
1. El seguiment cientificotècnic de les ajudes concedides és competència del sotssecretari de l'Oficina de Ciència i Tecnologia, qui establirà els procediments adequats per a això i designarà, si és el cas, els òrgans o les comissions oportuns.
  
2. Tota alteració tant de les condicions tingudes en compte per a la concessió d'estes ajudes, com dels requisits i les condicions establides en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats, de qualsevol nacionalitat, podran donar lloc a la modificació de la resolució de concessió. La justificació de les despeses per quanties inferiors al cost de l'actuació que s'incentiva fixada en la resolució de concessió, durà una reducció de la subvenció en la proporció corresponent.
  
3. En els supòsits que tot seguit es relacionen es declararà per resolució, amb la substanciació prèvia dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció, d'acord amb el que disposa l'article 47 de la Llei d'Hisenda Pública de la Generalitat Valenciana.
  
- Incompliment de l'obligació de justificar en els termes establits.
  
- Obtenció de la subvenció sense reunir les condicions requerides en esta orde.
  
- Incompliment de la finalitat per a la qual va ser concedida la subvenció.
  
- Incompliment total o parcial de les condicions imposades a les persones beneficiàries amb motiu de la concessió de la subvenció.
  
- Quan resulte acreditada a través del seguiment que de les accions subvencionades efectue la Sotssecretaria de l'Oficina de Ciència i Tecnologia, la inadequació de la despesa efectivament realitzada a la proposada i adjudicada.
  
4. Quan en l'exercici de les funcions d'inspecció o control, es deduïxen indicis de la incorrecta obtenció, gaudi o destinació de la subvenció o ajuda percebuda, els agents encarregats de les dites funcions podrà acordar la retenció de les factures, els documents equivalents o substitutius i de qualsevol altre document relatiu a les operacions en les quals es manifesten els dits indicis.
  
Article 17. Cessió de dades
  
La participació en la present convocatòria implicarà l'acceptació de la cessió, a favor de les administracions públiques, de les dades que conté tant la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.
  
Article 18. Pagament anticipat
  
Per a la modalitat A es podrà procedir al pagament de la totalitat de les quantitats concedides amb anterioritat a la realització de l'actuació en els termes establits en l'article 33.3 de la Llei 10/2001, de 27 de desembre, de Pressupostos de la Generalitat Valenciana per a l'exercici 2002, amb la presentació prèvia per part del beneficiari, si és el cas, d'aval bancari per les quanties anticipades, constituït d'acord amb la normativa vigent, en qualsevol de les direccions territorials d'Economia i Hisenda.
  
Article 19. Justificació i liquidació de les ajudes
  
Per a la modalitat A, la Sotssecretaria de l'Oficina de Ciència i Tecnologia realitzarà el lliurament de l'ajuda amb caràcter anticipat, quan corresponga segons el criteri anterior, i en un únic pagament, si transcorreguts deu dies des de la notificació de la resolució de concessió no s'ha renunciat a esta com s'indica en l'article 18 d'esta orde.
  
2. Per a la modalitat B, el pagament es realitzarà després de la justificació.
  
3. Les entitats beneficiàries hauran de tramete a la Sotssecretaria de l'Oficina de Ciència i Tecnologia abans del 31 de gener de 2003, per a la modalitat A, i abans del 5 de desembre de 2002, per a la modalitat B, la següent documentació:
  
a) En el cas d'entitats que hagen de retre comptes a la Generalitat Valenciana, i que estan incloses permanentment en els plans d'auditories per mitjà de les quals es duu a terme el control financer, les ajudes es justificaran per mitjà de certificació tramitada per l'òrgan competent on s'expresse que l'ajuda concedida (i en el cas de la modalitat A també rebuda) ha sigut correctament registrada en la comptabilitat de l'entitat; que els fons (ja percebuts en la modalitat A i que es percebran en la modalitat B) han sigut adreçats a realitzar l'activitat per a la qual van ser concedits i que la documentació original acreditativa de la despesa realitzada es troba en les dependències d'esta, a disposició de la Sotssecretaria de l'Oficina de Ciència i Tecnologia, de la Intervenció General de la Generalitat Valenciana i de la Sindicatura de Comptes, tot adjuntant-hi una relació detallada de les despeses realitzades en les actuacions recolzades per esta subvenció i, si és el cas, el percentatge que l'ajuda representa respecte del total de l'activitat subvencionada. Estes entitats hauran de conservar els originals de les factures i altres justificants de la despesa durant el període legalment establit.
  
b) La resta d'entitats públiques o privades, hauran de presentar els originals o còpies compulsades dels justificants de les despeses realitzades com a conseqüència de les actuacions recolzades per esta subvenció (factures, nòmines i butlletins de cotització a la seguretat social) a nom de l'entitat beneficiària, tramitats d'acord amb la normativa vigent.
  
c) A més, si s'inclouen les despeses de personal, un exemplar del document acreditatiu del contracte d'atorgat per l'autoritat competent d'acord amb les normes de l'entitat beneficiària, i s'acompanyarà d'un breu currículum del personal contractat.
  
3. La no presentació de qualsevol dels documents exigits en este article en el termini previst en este, implicarà la pèrdua de la concessió de la subvenció.
  
La Sotssecretaria de l'Oficina de Ciència i Tecnologia no és responsable de l'actuació del personal contractat, ni dels danys i els perjuís que puguen sobrevindre, sempre que els danys i els perjuís siguen imputables a este.
  
La concessió de l'ajuda no implica cap relació contractual, estatutària o administrativa amb la Generalitat Valenciana, ni cap tipus de compromís per part d'esta en relació amb una posterior incorporació del personal contractat a la seua plantilla.
  
Disposició addicional única
  
D'acord amb allò establit en la Llei 10/2001, de 27 de desembre, de Pressuposts de la Generalitat Valenciana per a l'exercici 2002, les ajudes objecte d'esta orde es finançaran a càrrec de la secció 11, programa 542.40, línia T4685000 amb un import màxim d'1.086.670 euros per a la modalitat A i línia T4663000 amb un import màxim de 161.620 euros per a la modalitat B.
  
Disposicions finals
  
Primera
  
Es faculta el sotssecretari de l'Oficina de Ciència i Tecnologia per a dictar les disposicions i a adoptar les mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor el dia següent de la seua publicació en el Diari Oficial de la Generalitat Valenciana.
  
València, 24 de juliol de 2002
  
El conseller d'Innovació i Competitivitat
  
FERNANDO V. CASTELLÓ BORONAT
  
Annex
  
Àrees temàtiques del VI Programa Marc de I+D de la UE
  
1. Genòmica i biotecnologia per a la salut
  
- Genòmica avançada i les seues aplicacions a la salut
  
- Lluita contra les malalties principals
  
2. Tecnologies per a la societat de la informació
  
3. Nanotecnologies i nanociències, materials multifuncionals, i nous dispositius i processos de producció.
  
4. Aeronàutica i espai
  
5. Qualitat i seguretat alimentària
  
6. Desenvolupament sostenible, canvi global i ecosistemes
  
- Sistemes d'energia sostenibles
  
- Transport de superfície sostenible
  
- . Canvi planetari i ecosistemes